

Telki Község Önkormányzata

2089 Telki, Petőfi u.1.

Telefon: (06) 26 920 801

E-mail: hivatal@telki.hu

[www.telki.hu](http://www.telki.hu)

**ELŐTERJESZTÉS**

**A Képviselő-testület 2024. április 7-i rendes ülésére**

|  |
| --- |
| **Tárgyalandó napirendi pont:****Temető bővítés kérdése** |

**A napirendet tárgyaló ülés dátuma**: **2025. április 7.**

**A napirendet tárgyaló ülés:** **Pénzügyi, Településfejlesztési és fenntarthatósági Bizottság, Képviselő-testület**

**Előterjesztő:** **Deltai Károly polgármester**

**Az előterjesztést készítette:** **dr. Lack Mónika jegyző**

**A napirendet tárgyaló ülés típusa:** **nyílt** / zárt

**A napirendet tárgyaló ülés típusa:** **rendes /** rendkívüli

**A határozat elfogadásához szükséges többség típusát:** **egyszerű** / minősített

**A szavazás módja:** **nyílt** / titkos

**1.Előzmények, különösen az adott tárgykörben hozott korábbi testületi döntések és azok végrehajtásának állása:**

**2. Jogszabályi hivatkozások**:

**3. Költségkihatások és egyéb szükséges feltételeket, illetve megteremtésük javasolt forrásai:**

2025.évi Költségvetési források

**4. Tényállás bemutatása:**

A temetkezés helyének biztosítása köztemető létesítése, illetve fenntartása az Önkormányzat kötelező feladata.

A temetőkről és a temetkezésről szóló 1999. évi XLIII. törvény 6.§. (1) bek. alapján a temető tulajdonosának feladata a temető tárgyi és infrastrukturális létesítményeinek, zöldfelületeinek, valamint sírhelytábláinak megépítése, illetőleg kialakítása. A temető tulajdonosának feladata a temető kegyeleti méltóságának őrzése.

A temető beépítési előírásait a helyi építési szabályzatban kell meghatározni.

1999. évi XLIII. törvény 9. §. (1) bek.szerint

*A temető létesítése során a temető tulajdonos*

*a) utat,*

*b) ravatalozót,*

*c) a halottak ideiglenes elhelyezésére szolgáló tárolót és hűtőt,*

*e) a temető bekerítését vagy élősövénnyel való lehatárolását,*

*f) vízvételi lehetőséget, illemhelyet,*

*g) az utak sorfásítását,*

*h) hulladéktárolót a kormányrendeletben meghatározottak szerint köteles biztosítani.*Az önkormányzatnak előreláthatóan kell kezelnie a köztemető fenntartásnak, kezelésének, bővítésének kérdését.

Az önkormányzat annak érdekében, hogy a köztemető biztosítására irányuló kötelező feladatának eleget tudjon tenni, át kell tekintenie a temető helyzetét és meg kell vizsgálni a bővítés lehetőségeit is.

A telki köztemető területe/ a temetési sírhelyek a telki 1466 hrsz-ú ingatlanon találhatóak, melynek alapterülete 4367 m2.

A sírhelyek jelenlegi elhelyezkedése már kismértékben túlterjeszkedett a 1466 hrsz-ú ingatlan területén, és átcsúszott a 792/2 hrsz-ú önkormányzati tulajdonú 2182 m2 alapterületű beépítetlen terület megnevezésű ingatlanra is. Míg a 792/1 hrsz-ú ingatlanon a régi sírkövek, illetve a temető parkoló található.

A temetőt üzemeltető Gyertyaláng Kft. felmérése alapján a Telki köztemetőben az alábbi felosztásban találhatóak a sírhelyek:

Egyes sírhely: 144 db, ebből 30 db lejárt és 2 sírról hivatalosan lemondtak, vagyis újra temethető.

Kettes sírhely: 94 db, ebből 18 sír már lejárt.

Urnasír: 36 db, ebből 2 db lejárt.

Urnafülkében 26 fülke foglalt.

Az üzemeltető a tavalyi év második felében jelezte az önkormányzat felé, hogy a régi temetőrészben kb. 15 db olyan részi sváb sír található, melyek az üzemeltető meglátása szerint felszámolhatóak ( ezeket senki nem látogatja és az állapotuk is megérett a felújításra) Az üzemeltető javaslata ezen régi sváb sírok felszámolása, helyükön új sírhelyek kialakítása.

Kérdésként merült fel az arra érdemes sírkövek a helyükről való kiemelése és akár egy sírkertként történő elhelyezése a temető más területén.

A Gyertyalángtól kapott információk alapján a temető területén a hagyományos temetkezésre szolgáló temetési helyek száma:

- 22 db egyes sírhely,

- 3 db kettes sírhely, ezen felül

- a meglévő urnafalban még 26 db üres urna sírhely.

Ezen sírhelyek előláthatólag még néhány évig biztosítani tudják a temető befogadó képességét.

Természetesen az önkormányzatnak hosszú távon is biztosítania kell a temetési sírhelyeket, ehhez szükséges a temető bővítésének kérdését elindítani.

Telki Község Helyi Építési Szabályzatáról és Szabályozási tervéről szóló 15/2016. (XII.13.) önkormányzati rendelet Szabályozási Tervlapjain kiszabályozásra került a temetőbővítés területi igénye.

A HÉSZ Különleges területek ( K-T ) övezeti megnevezéssel jelöli ki a temető további bővítés lehetőségét.

A Szabályzási terv a 015/1, 015/2, 015/3. 015/20, 015/21 és 015/22 hrsz-ú területeken határozza meg a temető további bővítésének lehetőségét. ( A területbővítés nem csak új temetési helyek kialakítására, hanem egy új ravatalozó kialakítására, illetve a szükséges védőtávolságok kialakítására is)

A kibővített területrész össz. területigénye 12 435 m2. Ebből a területből a 792/2 hrsz-ú ingatlan (2182 m2 az önkormányzat tulajdonában van, a 015/22 hrsz-ú ingatlan ( 1859 m2 ) területének 1/3 tulajdoni hányadú része szintén az önkormányzat tulajdonában van. A 015/20 hrsz-ú ingatlanban lévő tulajdonhányad megszerzése bekebelezési eljárás keretében van folyamatban, így ennek teljes területe is az önkormányzat tulajdonába kerül.

A hosszú távú területbiztosítás érdekében az önkormányzatnak meg kell szerezni a szükséges területeket.

A hivatal az érintett ingatlanok forgalmi értékének meghatározása érdekében ingatlanforgalmi szakvéleményt készített.

A terület megszerzése annak adásvétel formájában történő megvásárlásával, vagy közcélra történő kisajátításával.

Telki, 2025. március 26.

 Deltai Károly

 polgármester

**Határozati javaslat**

**Telki község Önkormányzat Képviselő-testülete**

**/2025. (IV. ) számú Önkormányzati határozata**

**Temető bővítés kérdése**

Telki község Önkormányzat képviselő-testülete úgy határozott, hogy a temető bővítés céljából meg kívánja vásárolni a Telki 015/1, 015/2, 015/3, 015/21 hrsz-ú ingatlanokat. Az ingatlanok vételárát az ingatlanforgalmi szakvélemény ben foglalt árat figyelembevéve …….. Ft/m2 összegben határozza meg.

Felhatalmazza a polgármestert az ingatlantulajdonosokkal való tárgyalások lefolytatására.

Határidő: 2025.06.30.

Felelős: polgármester